Dybt fortrolige personoplysninger fra cirka 180.000 børn og unge er de seneste tre år blevet indsamlet i strid med loven af landets kommuner. Hvert år gennemføres den såkaldte Ungeprofilundersøgelse, hvor unge og børn ned til 12 år besvarer elektroniske spørgsmål om deres seksuelle aktiviteter, handikap, omgang med alkohol og stoffer, vold i hjemmet og kriminalitet.

44 kommuner har gennemført undersøgelsen i 2017, hvor de blandt andet spørger børn ned til 7. klasse, om de har dyrket sex, røget hash, stjålet biler eller er med i en bande.

Forældre, børn og unge er blevet informeret af kommunerne om, at »alle elever er sikret fuld anonymitet i undersøgelsen, og det er således ikke muligt at spore den enkelte elevs besvarelse«. Men det passer ikke. I undersøgelsen indsamles og registreres nemlig også data om børnenes fødselsår, fødselsmåned, fødselsland, postnummer, skole og klasse.